Okresná prokuratúra Svidník 
Sovietskych hrdinov 200, 089 01 Svidník

Sp. zn. : Pv 317/13/7712	Svidník, 30.8.2013
EEČ : 2-60-59-2013

U Z N E S E N I E

Trestná vec:	obvinený XXXXX a spol.  
Prečin:	Výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Svidník
Podľa § 216 odsek 1 Trestného poriadku podmienečne zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
 dňa 11.05.2013 v čase okolo 03.45 hod. v bare Viktória na Hlavnej ulici v Stropkove po predchádzajúcom nedorozumení sa navzájom fyzicky napádali tak, že XXXXX udrel XXXXX rukou do oblasti tváre a spôsobil mu tržnú ranu na ľavom obočí, následne XXXXX udrel rukou XXXXX do oblasti tváre a ramena, na čo obaja spadli na zem, pričom XXXXX si pri páde poranil ľavú ruku a čelo a utrpel ľahký otras mozgu, pohmoždenie mäkkých častí pravej čelovej oblasti a zlomeninu 5. ľavej ruky s predpokladanou dobou liečenia 5-6 dní a XXXXX žiadne zranenia neutrpel

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
2.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvineným v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením Obvodného oddelenia PZ v Stropkove zo dňa 28.06.2013 čís.ORP-233/SP-SK-2013 bolo podľa ustanovenia § 199 ods. 1 Tr.por. začaté trestné stíhanie a súčasne podľa § 206 ods. 1 Tr. por. aj vznesené obvinenie XXXXX a XXXXX pre skutok kvalifikovaný ako prečin výtržníctva podľa § 364 ods. 1 písm. a/ Tr. zák., ktorého sa mali dopustiť na skutkovom základe uvedenom vyššie. 
	Z obsahu vyšetrovacieho spisu vyplýva, že obaja obvinení sa v priebehu prípravného konania ku spáchaniu skutku  v celom rozsahu priznali, svoje konanie oľutovali a súčasne prehlásili, že s podmienečným zastavením trestného stíhania súhlasia. V priebehu prípravného konania XXXXX nahradil XXXXX spôsobenú škodu v dohodnutej výške 1 000,- eur.
	V mieste bydliska aj na pracovisku sú obaja obvinení hodnotení v podstate kladne, v minulosti boli postihnutí iba za bežné priestupky na úseku cestnej dopravy. Podľa odpisu z registra trestov XXXXX súdne trestaný nebol, XXXXX má v posledných desiatich rokoch v tomto registri jeden záznam z roku 2007 za prečin inej povahy, na ktorý sa vzťahuje zákonná fikcia zahladenia odsúdenia.
	Podľa § 216 ods. 1 Tr. por. v konaní o prečine, na ktorý  zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podanie obžaloby na návrh policajta alebo aj bez návrhu podmienečne zastaviť trestné stíhanie, ak 
a/ vyhlási, že spáchal skutok, za ktorý je stíhaný a nie  sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b/ nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a
c/ vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
	Nakoľko obaja obvinení splnili zákonné podmienky pre postup podľa citovaného ustanovenia, bolo potrebné rozhodnúť tak, ako sa uvádza vo výrokovej časti.
	V zmysle ustanovenia § 216 ods. 2 Tr. por. bola obvineným určená skúšobná doba podmienečného zastavenia trestného stíhania v trvaní jedného roka.
	Ak obvinení v priebehu skúšobnej doby povedú riadny život, rozhodne orgán, ktorý trestné stíhanie v prvom stupni podmienečne zastavil, že sa obvinení osvedčili. Inak rozhodne, a to prípadne aj počas skúšobnej doby, že sa v trestnom stíhaní pokračuje (§ 217 ods.1 Tr. por.).

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Ernest Hošík
prokurátor